|  |
| --- |
| ЗАЦВЕРДЖАНА |
| Пастанова  Міністэрства адукацыі |
| Рэспублікі Беларусь |
| 26.06.2020 № 166 |

Вучэбная праграма факультатыўных заняткаў

«Беларускія землі ў складзе Рэчы Паспалітай» па вучэбным прадмеце «Гісторыя Беларусі» для VІІ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

ГЛАВА 1

АГУЛЬНЫЯ ПАЛАЖЕННІ

1. Дадзеная вучэбная праграма прызначана для VII класа ўстаноў адукацыі, якія рэалізуюць адукацыйныя праграмы агульнай сярэдняй адукацыі.

2.Дадзеная вучэбная праграма разлічана на 35 гадзін (1 гадзіна ў тыдзень).

3. Мэта – авалоданне вучнямі ведамі аб мінулым Бацькаўшчыны ў перыяд знаходжання беларускіх зямель у складзе Рэчы Паспалітай, далучэнні да нацыянальных і сусветных культурных традыцый і каштоўнасцей праз вывучэнне крыніц гістарычнай інфармацыі.

4. Задачы:

сістэматызацыя і абагульненне гістарычных ведаў аб гісторыі Беларусі другой паловы XVI–XVIII cтст.;

развіццё пазнавальных, творчых інтарэсаў і інтэлектуальных здольнасцей вучняў;

фарміраванне навыкаў і ўменняў у вучняў прэзентаваць даследаваны матэрыял са спасылкай на ўласны вопыт, навуковыя крыніцы і іншыя сродкі інфармацыі;

выхаванне грамадзянскай пазіцыі і пачуцця патрыятызму.

5. Рэкамендуемыя формы і метады навучання: вызначаныя мэты і задачы рэалізуюцца ў розных метадах і прыёмах, накіраваных на развіццё творчай актыўнасці, пазнавальнага інтарэсу вучняў: праца з крыніцамі гістарычнай інфармацыі, пісьмовыя і вусныя творчыя работы вучняў, гульня, абарона праектаў, прэзентацыя з выкарыстаннем інфармацыйных тэхналогій, напісанне творчых работ (эсэ, рэфераты) і інш.

6. Вучні, якія засвоілі змест дадзенай вучэбнай праграмы, павінны:

6.1. мець уяўленне аб гістарычных дзеячах і дзеячах культуры, асобных здабытках духоўнай культуры беларускага народа;

6.2. ведаць аб асноўных падзеях, з’явах, працэсах грамадска-палітычнага развіцця ў другой палове XVI–XVIII стст.;

6.3. умець:

параўноўваць гістарычныя з’явы, падзеі;

вызначаць месцазнаходжанне гістарычных аб’ектаў на гістарычнай карце;

удасканальваць уменні аналізаваць грамадскія з’явы і працэсы;

вызначаць прычынна-следчыя сувязі паміж гістарычнымі падзеямі.

ГЛАВА 2

ЗМЕСТ ВУЧЭБНАГА МАТЭРЫЯЛУ

VII клас (35 гадзін)

Уводзіны (1 гадзіна)

Характарыстыка крыніц гісторыі беларускіх зямель перыяду Рэчы Паспалітай. Правілы работы з гістарычнымі дакументамі.

Беларусь у другой палове ХVІ – першай палове ХVІІ ст. (11 гадзін)

Лівонская вайна. Прычыны і пачатак. Поспехі войска Расійскай дзяржавы. Страта Полацка. Ваенныя дзеянні ў 1579–1581 гг. Заключэнне і ўмовы Ям-Запольскага перамір’я (1582 год).

Люблінская унія. Утварэнне Рэчы Паспалітай. Перадумовы аб’яднання Польшчы і Вялікага Княства Літоўскага (далей – ВКЛ). Прычыны ўтварэння Рэчы Паспалітай. Люблінскі сейм. Акт 1 ліпеня 1569 г. Умовы аб’яднання Кароны Польскай і ВКЛ.

Дзяржаўны лад Рэчы Паспалітай. Вышэйшыя органы дзяржаўнай улады. Сейм Рэчы Паспалітай. Кароль Рэчы Паспалітай. «Залатыя вольнасці» шляхты. Судовая сістэма.

Палітычнае становішча ВКЛ у апошняй трэці ХVІ – пачатку ХVІІ ст. Рэакцыя ВКЛ на вынікі уніі з Польшчай. Захаванне агульнадзяржаўных соймаў ВКЛ. Стварэнне Галоўнага Трыбунала ВКЛ. ІІІ Статут ВКЛ 1588 г. і яго значэнне.

Знешнепалітычнае становішча Рэчы Паспалітай у першай палове XVII ст. Барацьба Рэчы Паспалітай са Швецыяй. Інтэрвенцыя Рэчы Паспалітай у Расійскую дзяржаву. Дэўлінскае перамір’е. «Смаленская» вайна. Паляноўскі мір.

Сацыяльна-эканамічнае развіццё ў другой палове ХVІ – першай палове ХVІІ ст. «Устава на валокі» 1557 г. Феадальныя павіннасці і дзяржаўныя падаткі сялян. Рост і ўзбуйненне гарадоў. Гарадское рамяство. Цэхавая арганізацыя. Купецкія карпарацыі. Унутраны і знешні гандаль. Сацыяльныя супярэчнасці і канфлікты ў вёсцы і гарадах.

Рэфармацыя ў Беларусі. Перадумовы рэфармацыйнага руху. Пашырэнне Рэфармацыі ў Беларусі. Асаблівасці і асноўныя этапы рэфармацыйнага руху ў Беларусі. Кальвінізм. Арыянства. Дзеячы Рэфармацыі (Мікалай Радзівіл Чорны, С.Будны, В.Цяпінскі). Вынікі і значэнне рэфармацыйнага руху.

Контррэфармацыя ў Беларусі. Асноўныя напрамкі Контррэфармацыі. Пачатак і пашырэнне дзейнасці Ордэна езуітаў на тэрыторыі Беларусі. П. Скарга. Вынікі Контррэфармацыі ў Беларусі.

Берасцейская царкоўная унія. Перадумовы заключэння Берасцейскай царкоўнай уніі. Падрыхтоўка Берасцейскай царкоўнай уніі. Берасцейскі царкоўны сабор 1596 г. і яго значэнне. Гвалтоўнае насаджэнне уніяцкай царквы ў канцы ХVІ – пачатку ХVІІ ст. Уніяцкія дзеячы (І. Кунцэвіч). Пашырэнне уніяцтва сярод сельскага насельніцтва і гарадскіх нізоў.

Пашырэнне ўплыву Адраджэння на беларускія землі. Кнігадрукаванне. Літаратура рэлігійная і свецкая. Грамадска-палітычная і філасофская думка. Выяўленчае мастацтва. Дойлідства.

Практычная работа.

Беларусь у другой палове ХVІІ — першай палове ХVІІІ ст. (11 гадзін)

Казацка-сялянская вайна 1648–1651 гг. на беларускіх землях. Прычыны казацка-сялянскай вайны. Казацкія «загоны» ў Беларусі. Баявыя дзеянні казацка-сялянскіх атрадаў супраць шляхецкага войска на поўдні Беларусі. Бітвы пад Лоевам. Вынікі і наступствы казацка-сялянскай вайны.

Вайна Расіі і Рэчы Паспалітай у 1654–1667 гг. Прычыны вайны і суадносіны сіл. Пачатак баявых дзеянняў на тэрыторыі Беларусі. Палітыка цара Аляксея Міхайлавіча. Адносіны насельніцтва да варагуючых бакоў. Кейданская унія 1655 г. Баявыя дзеянні ў першай палове 1660-х гг. Віленскае перамір’е. Вызваленне тэрыторыі Беларусі. Андросаўскае перамір’е.

Беларусь у Паўночнай вайне. Перадумовы Паўночнай вайны і яе пачатак. Абвастрэнне ўнутрыпалітычнага супрацьстаяння ў ВКЛ. Баявыя дзеянні на тэрыторыі Беларусі. Бедствы насельніцтва Беларусі. Вынікі і наступствы вайны.

Унутрыпалітычнае становішча Беларусі ў першай палове ХVІІІ ст. Барацьба магнацкіх груповак. Паслабленне цэнтральнай улады і пашырэнне шляхецкай анархіі. Канфлікты паміж магнацкімі родамі. «Хатняя» вайна 1696–1700 гг. Стварэнне шляхецкіх канфедэрацый прыхільнікаў Аўгуста ІІ і Станіслава Ляшчынскага ў гады другой Паўночнай вайны. Сойм 1717 г. і яго значэнне. Нарастанне расійскага ўплыву ў Рэчы Паспалітай. Вайна за «Польскую спадчыну» (1733 – 1739 гг.).

Беларуская вёска ў другой палове XVII – першай палове XVIII ст. Заняпад вёскі падчас войнаў другой паловы ХVІІ – пачатку ХVІІІ ст. Аднаўленне сялянскай гаспадаркі. Рост прыгонніцкай эксплуатацыі сялян. Сялянскія павіннасці і землеўладанне. Юрыдычнае становішча сялянства.

Сялянскі рух. Супраціўленне сялян узмацненню феадальнага прыгнёту. Формы антыфеадальнай барацьбы. Паўстанне сялян у Крычаўскім старостве. Паўстанне на Каменшчыне.

Гарады Беларусі ў другой палове XVII — першай палове XVIII ст. Заняпад гарадоў у час ваеннага ліхалецця. Аднаўленне гарадскога жыцця. Гарады ў першай палове XVIII ст. Гандаль у першай палове XVIII ст. Першыя кірмашы. З’яўленне мануфактурнай вытворчасці.

Адукацыя і навука. Гістарычныя ўмовы развіцця культуры. Забарона на ўжыванне беларускай мовы ў справаводстве. Праваслаўныя брацтвы і іх дзейнасць. Сістэма адукацыі (каталіцкія, пратэстанцкія, праваслаўныя, уніяцкія школы). Навука.

Літаратура і грамадска-палітычная думка. Мясцовае летапісанне. Мемуарыстыка. Палітычная сатыра. Творчасць Сімяона Полацкага. Грамадска-палітычная думка.

Архітэктура і мастацтва. Барока ў архітэктуры Беларусі. Віленскае барока. Партрэтны жанр. Батлейка. Школьны тэатр. Царкоўная музыка. «Полацкі сшытак». Арганная музыка. Капэлы.

Практычная работа.

Беларусь у другой палове ХVІІІ ст. (10 гадзін)

Палітычны крызіс Рэчы Паспалітай. Умяшальніцтва суседніх дзяржаў ва ўнутраныя справы Рэчы Паспалітай. Дысідэнцкае пытанне. Барская канфедэрацыя. Першы падзел Рэчы Паспалітай.

Спробы рэфармавання Рэчы Паспалітай. «Чатырохгадовы сейм» (1788–1792 гг.) і значэнне яго рашэнняў для Беларусі. Канстытуцыя 3 мая 1791 г. Таргавіцкая канфедэрацыя. Другі падзел Рэчы Паспалітай.

Паўстанне 1794 г. і яго падзеі ў Беларусі. Канец Рэчы Паспалітай. Падрыхтоўка, пачатак і мэты паўстання. Ход паўстання. Асаблівасці паўстання ў Беларусі і Літве. Паражэнне паўстання. Трэці падзел Рэчы Паспалітай.

Эканамічная стабілізацыя ў другой палове ХVІІІ ст. Феадальная гаспадарка. Эканамічныя рэформы ў другой палове 60-х гг. ХVІІІ ст. Аграрная рэформа А. Тызенгаўза. Стан гарадоў. Магнацкае прадпрымальніцтва.

Адукацыя і навука. Асаблівасці Асветніцтва ў Беларусі. Школьная рэформа. Стварэнне і дзейнасць Адукацыйнай камісіі. Арганізацыя першых прафесійных навучальных устаноў. Развіццё навукі.

Літаратура і мастацтва. Асаблівасці развіцця беларускай літаратуры ў другой палове XVIII ст. Друк. Палацава-замкавае будаўніцтва. Прыгонны тэатр. Выяўленчае мастацтва. Віленская мастацкая школа. Музычнае мастацтва. Прыгонныя капэлы і аркестры.

Народная культура. Асаблівасці развіцця народнай культуры. Побыт сялян і мяшчан. Светапогляд і абраднасць жыхароў вёскі і гарада. Фальклор.

Практычная работа.

Падагульненне вывучанага (1 гадзіна)

Рэзерв вучэбнага часу (1 гадзін)